Vestbirk Højskole

Vestbirk Højskole var en folkehøjskole i landsbyen Vestbirk i Horsens Kommune 1884-2006. Efter lukningen blev dens bygninger overtaget af Vestbirk Musik- & Sportsefterskole.

Historie 
Højskolen blev stiftet af egnens beboere som aktieselskab i 1884.

Grundplanen til hovedbygningen var oprindeligt udformet som en Thorshammer efter ønske fra læreren Grønvald Nielsen. Han følte det var vigtigt, at arkitekturen afspejlede danskernes stærke tilknytning til "den nordiske ånd". Gennem tiden er der blevet foretaget adskillige ombygninger og tilbygninger, bl.a. af den lokale arkitekt Anton Hansen, der havde været involveret fra begyndelsen.

Højskolen opnåede stærk fremgang efter at Grønvald Nielsen i 1886 havde overtaget ledelsen, og i starten af 1900-tallet var den blandt de tre største i landet. Grønvald Nielsen udvidede skolen med en håndværkerafdeling. Sammen med kollegaen H. Nutzhorn fra Askov Højskole samlede han de forskellige højskolers mange sangskrifter til værket Folkehøjskolens Sangbog.

Musikhøjskole 
Højskolen blev i 1949 Danmarks første højskole med musik på skemaet. Den har haft linjefag i mange genrer såsom rock, jazz, soul/funk, elektronisk musik, sangskrivning, verdensmusik, klassisk musiks historie og folkemusik.

Pga. økonomiske problemer lukkede højskolen 29. september 2006 efter 122 år. Ved lukningen havde den 35 tilmeldte elever. De valgte at fortsætte deres højskoleophold på Ry Højskole, hvor en del af lærerstaben fra Vestbirk Højskole blev ansat. Vestbirk Musik- & Sportsefterskole købte i 2007 højskolens bygninger for 25 millioner DKK, så faciliteterne anvendes fortsat til undervisning og beboelse for eleverne.

Grønvald Nielsens mindesten 

Foran højskolens bygninger ud mod Vestbirkvej står en mindesten, bestående af en natursten og et bronzeportrætrelief af Grønvald Nielsen.
Kunstneren Hansen Jacobsen har gengivet Grønvald Nielsen i halvfigur, stående med den ene arm hvilende på talerstolen. Hans ansigt er mildt og smilende. Man får et indtryk af en ivrigt talende og diskuterende mand med et venligt og imødekommende gemyt. Mindestenen blev afsløret i 1932 og kostede 2.500 DKK. Inskriptionen lyder:

GRØNVALD NIELSEN

1857	1931

FOLKEHØJSKOLENS YDMYGE TJENER

OG ILDFULDE TALSMAND

DET LIFLIGSTE SOLSKIN

FRA VUGGEN TIL BAAREN

ER SMIL GJENNEM TAAREN

Forstandere/forstanderpar 
 1884-86: Laurids Johnsen Vesterdal
 1886-1920: Niels Peter Grønvald Nielsen – var lærer fra skolens start og fortsatte som lærer til sin død i 1931
 1920-34: Kristen Nørgaard og Via Nørgaard
 1934-48: Frode Aagaard og Marie Schøler Aagaard
 1948-49: Erik Dahlerup Pedersen og Elin Appel
 1949-63: Siliam Bjerre og Ingeborg Bjerre
 1963-73: Keld Friis og Ella Friis
 1973-2003: Jens Grøn og Annelise Grøn, ansat som lærere hhv. 1969 og 1971
 1992-93 (konstitueret): Torben Rasmussen
 2003-05: Ole Kobbelgaard
 2005-06: Lene Rikke Bresson

Kendte elever 
 Thomas Buttenschøn
 Johannes Christian Johansen
 Villy Søvndal
 Annika Aakjær

Noter

Eksterne kilder/henvisninger 
 Vejen Kunstmuseum: Mindesten over Grønvald Nielsen
 Anette Wolthers: Vestbirk Højskole 1884-2006 på Højskolehistorisk Forenings hjemmeside 
 Jens Grøn, Merete Maarbjerg og Jørgen Sejr (red.): Vestbirk Højskole 1884-1984, 1984 

Nedlagte folkehøjskoler i Danmark
Bygninger, konstruktioner og anlæg i Horsens Kommune
Ophørt i 2006
Etableret i 1884